สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 26 ก.ค.60
27 ก.ค. 2560

ดัชนีดาวโจนส์ตลาดหุ้นนิวยอร์กปิดปรับตัวขึ้น เมื่อคืนนี้ (26 ก.ค.) หลังจากธนาคารกลางสหรัฐ (เฟด) มีมติคงอัตราดอกเบี้ยระยะสั้นในการประชุมเมื่อวานนี้ ตามที่ตลาดคาดการณ์ไว้ ขณะเดียวกันเฟดส่งสัญญาณว่าจะเริ่มปรับลดงบดุลในเดือนก.ย. หากเศรษฐกิจปรับตัวตามที่เฟดคาดการณ์ไว้ นอกจากนี้ ตลาดหุ้นนิวยอร์กยังได้แรงหนุนจากผลประกอบการที่แข็งแกร่งของบริษัทจดทะเบียนยักษ์ใหญ่ ซึ่งรวมถึง โคคา โคล่า และโบอิ้ง
ดัชนีเฉลี่ยอุตสาหกรรมดาวโจนส์ปิดที่ 21,711.01 จุด เพิ่มขึ้น 97.58 จุด หรือ +0.45% ดัชนี S&amp;P500 ปิดที่ 2,477.83 จุด เพิ่มขึ้น 0.70 จุด หรือ +0.03% และดัชนี Nasdaq ปิดที่ 6,422.75 จุด เพิ่มขึ้น 10.57 จุด หรือ +0.16%
 
ตลาดหุ้นยุโรปปิดบวก เมื่อคืนนี้ (26 ก.ค.) โดยได้ปัจจัยหนุนจากผลประกอบการที่แข็งแกร่งของบริษัทจดทะเบียน ซึ่งรวมถึง เดมเลอร์ เอจี ขณะที่นักลงทุนจับตาผลการประชุมของธนาคารกลางสหรัฐ (เฟด) ซึ่งคณะกรรมการเฟดจะเปิดเผยผลการประชุมภายหลังจากที่ตลาดหุ้นยุโรปปิดทำการแล้ว
ดัชนี Stoxx Europe 600 เพิ่มขึ้น 0.5% ปิดที่ 382.74 จุด
ดัชนี DAX ตลาดหุ้นเยอรมันปิดที่ 12,305.11 จุด เพิ่มขึ้น 40.80 จุด หรือ +0.33% ดัชนี FTSE 100 ตลาดหุ้นลอนดอนปิดที่ 7,452.32 จุด เพิ่มขึ้น 17.50 จุด หรือ +0.24% ดัชนี CAC-40 ตลาดหุ้นฝรั่งเศสปิดที่ 5,190.17 จุด เพิ่มขึ้น 29.09 จุด หรือ +0.56%
 
ตลาดหุ้นลอนดอนปิดในแดนบวก เมื่อคืนนี้ (26 ก.ค.) ด้วยปัจจัยหนุนจากแรงซื้อในหุ้นกลุ่มเหมืองแร่และบริษัทจดทะเบียนรายใหญ่อย่างไอทีวี นอกจากนี้ตลาดยังได้แรงหนุนจากข้อมูลตัวเลขจีดีพีของสหราชอาณาจักรในไตรมาส 2 ที่ขยายตัวสอดคล้องกับการคาดการณ์ของนักวิเคราะห์
ดัชนี FTSE 100 เพิ่มขึ้น 17.50 จุด หรือ +0.24% ปิดที่ 7,452.32 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (26 ก.ค.) โดยสัญญาน้ำมันปิดที่ระดับสูงสุดในรอบ 2 เดือน หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐลดลงมากกว่าคาดในสัปดาห์ที่แล้ว
สัญญาน้ำมันดิบ WTI ส่งมอบเดือนก.ย. เพิ่มขึ้น 86 เซนต์ หรือ 1.8% ปิดที่ 48.75 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 30 พ.ค.
สัญญาน้ำมันดิบเบรนท์ส่งมอบเดือนก.ย. เพิ่มขึ้น 77 เซนต์ หรือ 1.5% ปิดที่ 50.97 ดอลลาร์/บาร์เรล
 
สัญญาทองคำตลาดนิวยอร์กปิดลบ เมื่อคืนนี้ (26 ก.ค.) เนื่องจากนักลงทุนชะลอการซื้อขายก่อนที่จะทราบผลการประชุมของธนาคารกลางสหรัฐ (เฟด) โดยคณะกรรมการเฟดจะเปิดเผยผลการประชุมหลังจากที่ตลาดทองคำนิวยอร์กปิดทำการแล้ว
สัญญาทองคำตลาด COMEX (Commodity Exchange) ส่งมอบเดือนส.ค. ลดลง 2.70 ดอลลาร์ หรือ 0.22% ปิดที่ระดับ 1,249.40 ดอลลาร์/ออนซ์
สัญญาโลหะเงินส่งมอบเดือนก.ย. ลดลง 8.3 เซนต์ หรือ 0.5% ปิดที่ 16.459 ดอลลาร์/ออนซ์
สัญญาพลาตินัมส่งมอบเดือนต.ค.  ลดลง 9.10 ดอลลาร์ หรือ 1% ปิดที่ 922.70 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 5.95 ดอลลาร์ หรือ 0.7% ปิดที่ 862.90 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆเกือบทั้งหมด ในการซื้อขายที่ตลาดนิวยอร์กเมื่อคืนนี้ (26 ก.ค.) ภายหลังจากธนาคารกลางสหรัฐ (เฟด) มีมติคงอัตราดอกเบี้ยระยะสั้นในการประชุมเมื่อวานนี้
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1700 ดอลลาร์ จากระดับ 1.1649 ดอลลาร์ ในขณะที่ปอนด์แข็งค่าขึ้นแตะ 1.3094 ดอลลาร์ จากระดับ 1.3034 ดอลลาร์ และดอลลาร์ออสเตรเลียแข็งค่าขึ้นที่ระดับ 0.7972 ดอลลาร์ จากระดับ 0.7936 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 111.44 เยน จากระดับ 111.82 เยน แต่แข็งค่าขึ้นเมื่อเทียบกับฟรังก์สวิส ที่ระดับ 0.9530 ฟรังก์สวิส จากระดับ 0.9513 ฟรังก์สวิส